Som den første surfer nogensinde kunne Casper Steinfath fra Klitmøller søndag aften gå i land, efter at have padlet  137 kilometer over Skagerrak fra Hirtshals til Kristiansand. Det tog ham knap 19 timer præcist som planlagt. Efter 18 timer 30 minutter på vandet kunne stand up padleren endelig sætte fødderne på norsk jord. Han har padlet alene på sit fire og en halv meter lange padleboard. 24-årige Casper Steinfath satte med rekordforsøget en tyk streg under, at han er en af verdens mest alsidige SUP-surfere. Fortsatte trods store smerter Han padlede de sidste 20-25 kilometer med store smerter i ben, ryg og arme. Det eneste, der bar ham frem, var drømmen om at gennemføre den tur, som mislykkedes sidste år. Klokken 18.00 padlede han forbi fyret ved Grønningen, og rakte armene i vejret som tegn på, at han havde nået Norge på 16 timer og 40 minutter. Men Casper Steinfath ville gøre arbejdet helt færdigt. Efter et hvil på en af småøerne i fjorden, rejste han sig op på brættet, og padlede de sidste seks kilometer ind til Kaj 6 i Kristiansand.

Opsummering:
Lige knap 19 timer skulle det tage Klitmøller-surferen Casper Steinfath at padle fra Hirtshals til Kristiansand.